C 88/32

Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2022/C 88/05)

Šis pranešimas skelbiamas pagal Komisijos deleguotojo reglamento (ES) 2019/33 (1) 17 straipsnio 5 dalį.

PRANEŠIMAS APIE STANDARTINIO PAKEITIMO PATVIRTINIMĄ

„Islas Canarias“

PDO-ES-A1511-AM02

Pranešimo data: 2021 11 25

PATVIRTINTO PAKEITIMO APRAŠYMAS IR PAGRINDIMAS

1. Nereikšmingas skvn pavadinimo pakeitimas

Aprašymas

Išbraukiamas saugomos nuorodos pavadinimo pradžioje rašomas artikelis „las“.

Pakeičiamas galiojančios produkto specifikacijos 1 punktas ir atitinkamai visi minėtame dokumente rasti saugomos kilmės vietos nuorodos pavadinimo paminėjimo atvejai. Šis pakeitimas nedaro įtakos bendrojo dokumento 1 daliai, nes joje minimas pavadinimas „Islas Canarias“. Tačiau keičiama minėto dokumento 8 dalis „Išpilstymas nustatytoje geografinėje vietovėje“, nes joje nuorodos pavadinimas pateiktas su artikeliu.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų. Šis pakeitimas negali būti laikomas saugomos kilmės vietos nuorodos pakeitimu, nes Bendrijos registre užregistruotas pavadinimas yra „Islas Canarias“, o ne „Las Islas Canarias“. Todėl tai tėra produkto specifikacijos teksto ištaisymas siekiant visur naudoti teisingą SKVN pavadinimą – be artikelio „las“, kaip užregistruotoje nuorodoje.

Priežastys

Šis pakeitimas nėra saugomos kilmės vietos nuorodos pakeitimas, nes Bendrijos registre jos pavadinimas užregistruotas be artikelio „las“. Jis per klaidą buvo įrašytas į produkto specifikaciją.

2. Produkto rūšių suskirstymas kategorijomis

Aprašymas

Baltųjų, rožinių, raudonųjų ir naudojant maceravimą anglies dioksidu pagamintų raudonųjų vynų rūšys priskiriamos tai pačiai kategorijai – „Vynas“. Pakeičiamas produktų sąrašas taip siekiant suskirstymą į kategorijas ir jo eilės tvarką suderinti su numatytais Reglamento (ES) Nr. 1308/2013 VII priedo II dalyje: vynas (1 kategorija), likerinis vynas (3 kategorija), rūšinis putojantis vynas (5 kategorija), gazuotas pusiau putojantis vynas (9 kategorija) ir pernokusių vynuogių vynas (16 kategorija).

Atitinkamai pakeičiamas galiojančios specifikacijos 2.1 punktas ir netiesiogiai – 2 punkto dalys: a) analitinės savybės ir b) juslinės savybės, taip pat 2 priedo 3 punkto dalis a) vynininkystės metodai, išvardijant produktus klasifikacijoje nurodyta eilės tvarka.

Bendrasis dokumentas nekeičiamas.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastys

Dėl spalvos (baltasis, rožinis, raudonasis) ar gamybos būdo (maceravimo anglies dioksidu) produkto kategorija nekinta (pagal Reglamento (ES) Nr. 1308/2013 VII priedo II dalį – vynas, 1 kategorija). Eilės tvarkos pakeitimas grindžiamas siekiu laikytis bendrojo dokumento VII priedo II dalyje ir 2 punkte „Vynuogių produktų kategorijos“ nustatytos eilės tvarkos.

3. Lakiojo rūgštingumo ir bendrojo rūgštingumo ribinių verčių pakeitimas

Aprašymas

Pernokusių vynuogių vynų didžiausias lakusis rūgštingumas, išreikštas acto rūgštimi, yra 1,08–1,60 g/l. Rūšiniams putojantiems vynams nustatyta ribinė vertė yra 1,08 g/l.

Šis pakeitimas netaikomas specifikacijos 2.2 punkto „Vyno aprašymas“ 3 dalies „Didžiausias lakusis rūgštingumas, išreikštas acto rūgštimi“ pirmajai pastraipai ir bendrojo dokumento 4 dalies „Vyno (-ų) aprašymas“ skirsniui, kuriame aprašomi pernokusių vynuogių vynai ir rūšiniai putojantys vynai.

Specifikacijoje bendrai nustatytas mažiausias bendrasis rūgštingumas, išreikštas vyno rūgštimi viename litre, yra 4 g/l, išskyrus likerinius vynus ir pernokusių vynuogių vynus, kuriems nustatyta vertė yra 3,5 g/l. Ši išimtis taip pat taikoma vynams, kurių natūrali alkoholio koncentracija tūrio procentais yra didesnė nei 15 % ir kurių faktinė alkoholio koncentracija tūrio procentais yra lygi arba didesnė nei 13 %. Jie turi būti pagaminti, dirbtinai nedidinant alkoholio koncentracijos, ir turėti tik fermentuojant susidariusio alkoholio. Remiantis 2011 m. spalio 7 d. Karališkojo dekreto Nr. 1363/2011, kuriuo įgyvendinami Bendrijos teisės aktai dėl tam tikrų vyno produktų ženklinimo, pateikimo ir identifikavimo („Real Decreto 1363/2011, de 7 de octubre, por el que se desarrolla la reglamentación comunitaria en materia de etiquetado, presentación e identificación de determinados productos vitivinícolas“), 17 straipsniu ir III priedu, tokie vynai gali būti žymimi papildoma nuoroda „naturalmente dulce“ (natūraliai saldus).

Šis pakeitimas taikomas specifikacijos 2.2 punkto „Vyno aprašymas“ 4 daliai „Mažiausias bendrasis rūgštingumas, išreikštas vyno rūgštimi“. Bendrasis dokumentas nekeičiamas.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastys

Šis pakeitimas yra klimato kaitos geografinėje vietovėje pasekmė. Jį lėmė ryšio su geografine vietove aprašyme (specifikacijos 7 punktas ir bendrojo dokumento 8 dalis) aprašyti gamtiniai veiksniai.

Aprašyti gamtiniai veiksniai rodo, kad nors Kanarų salynas yra pačioje dykumų zonos širdyje, skirtingų veiksnių nulemtas priešais šiaurės vakarinius Afrikos krantus esančių salų klimatas yra labai įvairus. Tarp tokių veiksnių yra ir oro temperatūrą švelninantys beveik ištisus metus pučiantys drėgmės pritvinkę atogrąžų vėjai ir mažas vidutinis metinis kritulių kiekis – apie 350 litrų kvadratiniam metrui, tačiau jis pasiskirstęs labai nevienodai: vienose vietovėse gali iškristi mažiau nei 100 l/m2, o kitose – beveik 1 000 l/m2.

Nedidelis kritulių kiekis ir labai nevienodas kritulių pasiskirstymas skirtingose vietovėse fiksuojamas dar nuo praėjusio amžiaus, bent jau nuo IX dešimtmečio: sausringi epizodai ilgėja ir stiprėja, temperatūra tampa ekstremali, trūksta vandens drėkinimui.

Būtent tai nurodoma Kanarų salų klimato kaitos ir energetikos pertvarkos įstatymo projekto aiškinamojoje dalyje („Exposición de Motivos del Anteproyecto de Ley Canaria de Cambio Climático y Transición Energética“), kurios visuomenei skirtas dokumentas buvo neseniai baigtas (2021 01 15). Nuo IX dešimtmečio visuotinėje atmosferos stebėjimo programoje („Programa de vigilancia atmosférica global“) dalyvaujančios Tenerifėje esančios Isanjos oro observatorijos („Observatorio Atmosférico de Izaña“) stebėjimo duomenimis, įvairiose Kanarų salų matavimo stotyse registruojamas vidutinės temperatūros augimas. Šis augimas dar didesnis salos gilumoje esančioje ir mažiau vandenyno veikiamoje Isanjoje (Teidės nacionaliniame parke Tenerifėje). Observatorijos duomenimis, taip pat daugėja atmosferoje pakibusių iš Afrikos žemyno atpūstų dulkių. Apie Kanarų salų klimato kaitą taip pat rašoma Kanarų salų darnaus vystymosi ir klimato kaitos agentūros parengtoje 2008–2015 m. kovos su klimato kaita strategijoje („Estrategia canaria de lucha contra el cambio climático, 2008/2015 de la Agencia Canaria de Desarrollo Sostenible y Cambio Climático“) ir Kanarų salų žemės biologinės įvairovės prisitaikymo prie klimato kaitos plano pagrindinių aspektų tyrime („Aspectos clave para un plan de adaptación de la biodiversidad terrestre de Canarias al cambio climático“), kurį parengė J. L. Martin ir M. V. Marrero iš Nacionalinio Teidės parko, taip pat M. del Arco ir V. Garzón iš Augalų biologijos (botanikos) katedros, Farmacijos fakulteto, La Lagūnos universiteto ir kurį paskelbė Žaliosios pertvarkos ir demografinių iššūkių ministerija.

Dėl klimato kaitos įtakos sausringų epizodų trukmei ir intensyvumui natūraliai didėja itin saldžių vynuogių, iš kurių gaminamų vynų alkoholio koncentracija savaime būna didelė, taip pat ant vynmedžių pernokusių vynuogių rūgštingumas.

Todėl, remiantis Komisijos deleguotojo reglamento (ES) 2019/934 I priedo C dalies 3 punktu, leidžiančiu valstybėms narėms suteikti leidimus nukrypti nuo 1 punkte nustatytų ribų, pernokusių vynuogių vynams, kurių visuminė alkoholio koncentracija tūrio procentais yra ne mažesnė nei 13 %, rekomenduojama padidinti rūgštingumą, išreikštą acto rūgštimi. Vynams, kurių natūrali alkoholio koncentracija tūrio procentais yra didesnė nei 15 % ir kurių faktinė alkoholio koncentracija tūrio procentais yra lygi arba didesnė nei 13 % ir yra susidariusi vien fermentuojant vynuoges, pageidautina taikyti tą pačią nukrypti leidžiančią nuostatą kaip ir likeriniams vynams ir pernokusių vynuogių vynams, nustatant 3,5 g/l mažiausią rūgštingumą, išreikštą vyno rūgštimi.

4. Vyno gamybai taikomų apribojimų pakeitimas

Aprašymas

Dalyje „Vyndarystės metodai“ nustatytas išeigos apribojimas iki 74 l vyno iš 100 kg vynuogių perkeliamas į dalį „Apribojimai“.

Gaminant įvairių kategorijų SKVN „Islas Canarias“ raudonuosius vynus, būtina naudoti mažiausiai 85 proc. vienos arba kelių ar net visų šių veislių vynuogių: „Bastardo Negro“ ir „Baboso Negro“, „Cabernet Sauvignon“, „Castellana Negra“, „Listán Negro“ ir „Almuñeco“, „Listán Prieto“, „Malvasía Rosada“, „Merlot“, „Moscatel Negro“, „Negramoll“, „Pinot Noir“, „Ruby Cabernet“, „Syrah“, „Tempranillo“, „Tintilla“, „Vijariego Negro“.

Atitinkamai keičiamas produkto specifikacijos 3 punktas ir bendrojo dokumento 5.1 dalis.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Su spaudimo išeiga susijęs tekstas perkeliamas, nes jis yra susijęs su ribojimu. Todėl jis turi būti toje dalyje.

Nustatant mažiausią raudonųjų vynuogių dalį gaminant raudonuosius vynus, siekiama išsaugoti vynų spalvos intensyvumą, nes jis yra juslinių vyno savybių kokybės rodiklis. Šis pakeitimas neturi įtakos produkto aprašymui.

5. Vynmedžių formavimo būdų apibrėžimas ir naujo būdo įtraukimas

Aprašymas

Apibrėžiamas kiekvienas specifikacijoje nurodytas tradicinis vynmedžių formavimo būdas, išsamiai nurodant, koks jis yra (formavimas taure, kordonu, ant tradicinių atramų, ant žemų atramų). Įtraukiamas tradicinis formavimo būdas ant gulsčių atramų ir pateikiamas jo apibrėžimas.

Šis pakeitimas taikomas specifikacijos 3 punkto „Specifiniai vynininkystės metodai“ 3 daliai „Auginimo praktika“, 2 punktui „Vynmedžio formavimas ir auginimas“ ir bendrojo dokumento 5.1 dalies „Pagrindiniai vynininkystės metodai“ skirsniui „Auginimo praktika“.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Nurodoma, koks yra kiekvienas specifikacijoje išvardytas tradicinis vynmedžių formavimo būdas, kad būtų išvengta painiavos dėl sutampančių pavadinimų, pavyzdžiui, formavimas kordonu, kitose vietovėse žinomas kaip formavimas naudojant metalinę vielą, skiriasi nuo tradicinio Kanaruose naudojamo auginimo būdo. Tai taip pat taikoma ir formavimui taure, kuriam Kanarų salose, skirtingai nuo kitų vynuogių auginimo vietovių, naudojamos atramos. Siekiant formuluočių nuoseklumo, kartu su šių tradicinių formavimo būdų aprašymais pateikiami kitų formavimo būdų aprašymai. Įtraukiamas tradicinis formavimo būdas ant gulsčių atramų ir pateikiamas jo apibrėžimas. Specifikacijos ryšio su geografine vietove aprašyme, 7 punkto a) dalies papunktyje „Žmogiškieji veiksniai“ jis minimas kaip pagrindinis formavimo būdas, tačiau vėliau tarp auginimo praktikų nebeminimas. Tad reikia ištaisyti šią spragą.

6. Gamybos kiekio ribos padidinimas

Aprašymas

Padidinamas didžiausias vynuogių gamybos kiekis iš hektaro, taigi ir galutinio produkto hektolitrų skaičius iš hektaro. Didžiausias gamybos kiekis padidinamas nuo 10 000 kg/ha iki 15 000 kg/ha ir nuo 74 hl/ha iki 111 hl/ha.

Šis pakeitimas taikomas specifikacijos 5 punkto „Didžiausias gamybos kiekis“ ir Bendrojo dokumento 5 dalies „Vyno gaminimo metodai“ 2 skirsniui, kuriame nustatomi didžiausi gamybos kiekiai.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Tam tikrais metais, kai susiklosto augti palankios klimato sąlygos, kai kurios vynuogių veislės būna derlingesnės nei kitos. Dėl per didelio šių veislių derlingumo kyla sunkumų, nes jų derlių draudžiama naudoti SKVN „Islas Canarias“ žymimo vyno gamybai.

Registruotųjų vyno daryklų technikai ne kartą reikalavo pakeisti specifikaciją padidinant didžiausius gamybos kiekius. Savo reikalavimą jie grindė tuo, kad vynuogių kokybė nesuprastėja, nes toks derlingumas jai poveikio nedaro.

Be to, žemės ūkio sklypų geografinėje informacinėje sistemoje (SIGPAC) nenustatyta atskirų reikalavimų vynuogynams, kuriuose vynmedžiai formuojami kitais nei gyvasienės būdais, todėl sumažėja auginimo plotas. Tad, net jei iki derliaus ėmimo pradžios priimamas sprendimas leisti viršyti specifikacijoje nustatytą ribą iki 25 proc., to nepakanka.

7. Nuts kodų įtraukimas nustatant gamybos vietovę

Aprašymas

Į nustatytos vietovės aprašymą įtraukiamas Kanarų salų NUTS kodas.

Atitinkamai keičiamas produkto specifikacijos 4 punktas ir bendrojo dokumento 6 dalis.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Šis pakeitimas leidžia tiksliau įvardyti, kur yra nustatyta geografinė vietovė.

8. Su vyninių vynuogių veislėmis susiję pakeitimai

Aprašymas

Nebedaromas skirtumas tarp rekomenduojamų ir leidžiamų vyninių vynuogių veislių. Dabar leidžiama naudoti visas vyninių vynuogių veisles. Jos yra išvardytos abėcėlės tvarka, o baltųjų ir raudonųjų vynuogių veislės išvardytos atskirai. Todėl būtina visas šias vynuogių veisles ir bendrajame dokumente nurodyti kaip pagrindines vyninių vynuogių veisles.

Įtraukiama baltųjų vynuogių veislė „Albillo Criollo“.

Šis pakeitimas taikomas specifikacijos 6 punktui „Vyninių vynuogių veislės“ ir Bendrojo dokumento 7 daliai „Pagrindinės vyninių vynuogių veislės“.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Suderinama su 2018 m. spalio 29 d. Karališkojo dekreto Nr. 1338/2018, kuriuo reglamentuojamas vyno produktų gamybos potencialas, iš dalies pakeisto Karališkuoju dekretu Nr. 558/2020 („Real Decreto 1338/2018, de 29 de octubre, por el que se regula el potencial de producción vitícola, modificado por el Real Decreto 558/2020“) XXI priedo 5 dalyje nustatyta klasifikacija, kurioje nebedaromas skirtumas tarp rekomenduojamų ir leidžiamų vyninių vynuogių veislių, taigi visos veislės tampa leidžiamos. Sąraše atskirai išvardijus baltųjų ir raudonųjų vynuogių veisles, tampa lengviau jį skaityti.

Vynuogių veislė „Albillo Criollo“ yra tradicinė SKVN „Islas Canarias“ vynuogių veislė, kuri jau buvo įtraukta į 2011 m. gegužės 2 d. įsakymo, kuriuo pripažįstamas rūšinis vynas ir tvirtinamas jo reglamentas („Orden de 2 de mayo de 2011, por la que se reconoce el Vino de Calidad de las Islas Canarias y se aprueba su Reglamento“) 6 straipsnį „Vyninių vynuogių veislės“. Jame ji minima „Albillo“ pavadinimu. Tačiau šis įsakymas buvo pakeistas 2011 m. spalio 21 d. Įsakymu („Orden de 21 de octubre de 2011“), siekiant jį suderinti su 2011 m. balandžio 1 d. Karališkuoju dekretu Nr. 461/2011 („Real Decreto 461/2011, de 1 de abril“), iš dalies pakeitusiu 2008 m. liepos 18 d. Karališkąjį dekretą Nr. 1244/2008, kuriuo reglamentuojamas vyno produktų gamybos potencialas („Real Decreto 1244/2008, de 18 de julio, por el que se regula el potencial de producción vitícola“), kuris, savo ruožtu, „Albillo“ vynuogių veislę išbraukė iš Kanarų salų leidžiamų vyninių vynuogių sąrašo. 2014 m. balandžio 7 d. Įsakymu Nr. AAA/580/2014 („Orden AAA/580/2014, de 7 de abril“) leista iš dalies pakeisti minėto karališkojo dekreto Nr. 1224/208 („Real Decreto 1244/2008“) XXI priedą ir vėl šią veislę įtraukti į Kanarų salų veislių sąrašą, tik dabar jos pavadinimas yra „Albillo Criollo“. Todėl tenka grįžti prie SKVN ištakų ir vėl šią vyninių vynuogių veislę įtraukti į specifikaciją. Šis pakeitimas neturi įtakos produkto aprašymui.

9. Ryšį nusakančio teksto patobulinimas

Aprašymas

Patobulinamas ryšį nusakantis tekstas. Patobulinimas yra susijęs su kiekvienos vyno kategorijos priežastinio ryšio tarp žmogiškųjų, gamtinių veiksnių ir vyno savybių aprašymu.

Atitinkamai keičiamas produkto specifikacijos 7 punktas ir bendrojo dokumento 8 dalis.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų. Dėl šio pakeitimo ryšys nepanaikinamas, tiesiog patobulinamas aprašymo tekstas.

Priežastis

Aprašyti tokį ryšį, apibūdinant kiekvieną SKVN žymimo produkto kategoriją, reikalaujama Bendrijos teisės aktais. Tačiau pirmojoje 2011 m. šios SKVN specifikacijos redakcijoje į tai nebuvo atsižvelgta. Minėta spraga ištaisoma šiuo specifikacijos pakeitimu.

10. Ženklinimo taisyklių pakeitimas

Aprašymas.

Išbraukiamas rašmenų, kuriais etiketėje užrašomas SKVN pavadinimas, dydžio apribojimas (4–10 mm).

Išbraukiamos dalys, kuriose nurodomi derliaus metai ir vynuogių veislės. Iš tiesų tai yra ES teisės aktų apibrėžta neprivaloma informacija, kuriai specifikacijoje netaikomos jokios griežtesnės sąlygos.

Išbraukiamos dalys, susijusios su papildomomis nuorodomis: „Fermentado en barrica“ (fermentuota statinėje), „Barrica“ (statinė) ir „Roble“ (ąžuolas). Atitinkamai iš specifikacijos išbraukiamos griežtesnės nei nacionalinės teisės aktuose šių nuorodų naudojimo nuostatos, susijusios su mažiausia talpyklų talpa (330 l) ir reikalavimu laikyti vyną tose talpyklose bent 3 mėnesius.

Todėl keičiamas produkto specifikacijos 8.2.8 punktas ir bendrojo dokumento 9 dalis.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Nebūtina nustatyti kitokių rašmenų dydžio apribojimų, nei tai padaryta bendruosiuose teisės aktuose.

Nebūtina į specifikaciją įtraukti nuostatų dėl ES teisės aktų apibrėžtos neprivalomos informacijos, pavyzdžiui, susijusios su derliaus metais ar vynuogių veisle, nes ES teisės aktų nuostatos taikomos visiems veiklos vykdytojams, nepriklausomai nuo SKVN / SGN, be to, specifikacijoje nebuvo numatytos griežtesnės tokios informacijos naudojimo sąlygos.

Papildomų nuorodų – „Fermentado en barrica“, „Barrica“ ir „Roble“ – naudojimą jau reglamentuoja nacionalinės teisės aktai, ir jų naudojimo sąlygos prilyginamos bendrosioms Ispanijoje taikomoms sąlygoms. Ta aplinkybė, kad tam, jog SKVN ar SGN žymimiems vynams būtų galima vartoti tradicinius terminus „Noble“ ir „Añejo“, teisės aktuose nustatyta, jog didžiausia naudojamų ąžuolinių talpyklų talpa turi būti 600 l, o tam, kad SKVN ar SGN žymimiems vynams būtų galima naudoti papildomas nuorodas „Fermentado en barrica“, „Barrica“ arba „Roble“, didžiausia tų talpyklų talpa apribota iki 300 l, neturi jokios prasmės, nes 2011 m. spalio 7 d. Karališkajame dekrete Nr. 1363/2011, kuriuo įgyvendinami Bendrijos teisės aktai dėl tam tikrų vyno produktų ženklinimo, pateikimo ir identifikavimo („Real Decreto 1363/2011, de 7 de octubre, por el que se desarrolla la reglamentación comunitaria en materia de etiquetado, presentación e identificación de determinados productos vitivinícolas“) nustatyta riba yra 600 l. Išbraukiant griežtesnę sąlygą dėl statinių talpos ir trumpiausio laikymo jose laiko (minėtu karališkuoju dekretu trumpiausias laikas nenustatomas), sąlygos tampa tokios pat kaip ir bendrosios Karališkuoju dekretu Nr. 1363/2011 nustatytos sąlygos. Todėl jų nereikia įtraukti į specifikaciją.

11. Mažesnių geografinių vietovių įtraukimas

Aprašymas

Įtraukiamos šios mažesnės geografinės vietovės:

a) salos: Tenerifė (NUTS kodas ES709) ir Fuerteventūra (NUTS kodas ES704).

b) savivaldybės: El Hiero sala: El Pinar, La Frontera, Valverde. Fuerteventūros sala: Antigua, Betancuria, La Oliva, Pájara, Puerto del Rosario, Tuineje. Gran Kanarijos sala: Agaete, Agüimes, Artenara, Arucas, Firgas, Gáldar, Ingenio, La Aldea de San Nicolás, Mogán, Moya, San Bartolomé de Tirajana, Santa Brígida, Santa Lucía de Tirajana, Santa María de Guía, Valleseco, Valsequillo, Tejeda, Telde, Teror, Vega de San Mateo. La Gomeros sala: Agulo, Alajeró, Hermigua, Vallehermoso, Valle Gran Rey. Lansarotės sala: Arrecife, Haría, San Bartolomé, Teguise, Tías, Tinajo, Yaiza. La Palmos sala: Barlovento, Breña Alta, Breña Baja, El Paso, Fuencaliente, Garafía, Los Llanos de Aridane, Puntagorda, Puntallana, San Andrés y Sauces, Tazacorte, Tijarafe, Villa del Mazo. Tenerifės sala: Adeje, Arafo, Arico, Arona, Buenavista del Norte, Candelaria, Fasnia, Garachico, La Guancha, Los Silos, Icod de los Vinos, Puerto de la Cruz, Los Realejos, El Rosario, El Sauzal, El Tanque, San Cristóbal de la Laguna, San Juan de la Rambla, Santa Úrsula, Santiago del Teide, Tegueste, Vilaflor.

Norint etiketėje nurodyti mažesnės geografinės vietovės (salos arba savivaldybės) pavadinimą, vynas turi būti pagamintas tik iš toje mažesnėje geografinėje vietovėje išaugintų vynuogių, be to, vynas turi būti gaminamas ir prireikus brandinamas bei išpilstomas taip pat toje vietovėje.

Rašmenų, kuriais etiketėje užrašomas mažesnės geografinės vietovės pavadinimas, dydis neturi būti didesnis už rašmenų, kuriais užrašytas saugomos kilmės vietos nuorodos „Islas Canarias“ pavadinimas, dydį.

Šis pakeitimas taikomas specifikacijos 8 punkto c) dalies „Papildomi reikalavimai“ ii punktui „Papildomos su ženklinimu susijusios nuostatos“ ir bendrojo dokumento 9 daliai.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Šios mažesnės geografinės vietovės įtraukiamos remiantis Europos Parlamento ir Tarybos reglamento (ES) Nr. 1308/2013 120 straipsnio 1 dalies g punktu, Komisijos deleguotojo reglamento (ES) 2019/33 55 straipsniu, o nuoroda „Tenerifė“ ir jos naudojimas ženklinimui įtraukiami remiantis 1999 m. birželio 7 d. Žemės ūkio, žuvininkystės ir kaimo plėtros ministerijos įsakymu („Orden de 7 de junio de 1999 del Consejero de Agricultura, Pesca y Alimentación“).

Šiuo pakeitimu siekiama pateisinti vartotojų, norinčių sužinoti tikslią vynų kilmės vietą, lūkesčius. Taip pat juo siekiama ginti gamintojų, vynuogių augintojų ir vyno daryklų interesus ir tenkinti jų prašymus, susijusius su jų poreikiu išskirti ir pabrėžti savo produkcijos vertę.

Kitų saugomų kilmės vietos nuorodų pavadinimus sudarantys salų ir savivaldybių pavadinimai ar juose esantys geografiniai pavadinimai buvo neįtraukti remiantis Reglamento (ES) Nr. 1308/2013 103 straipsnio 2 dalimi ir Žemės ūkio produktų kokybės įstatymo Nr. 6/2019 („Ley 6/2019, de Calidad Agroalimentaria“) 28 ir 29 straipsniais.

Įtraukiamos griežtesnės sąlygos, nei nustatytos Deleguotojo reglamento (ES) 2019/33 55 straipsnyje. Nustatant, kaip šie pavadinimai turi būti naudojami ženklinant, įtraukiama pakankamai su etiketėmis ir pateikimu susijusios informacijos: nurodomas rašmenų dydis ir jų vieta, kad paprastai ir aiškiai būtų atskirta produktų klasė ir kilmė ir būtų išvengta pavojaus suklaidinti vartotojus.

12. Kontrolės įstaigų informacijos įtraukimas

Aprašymas

Įtraukiama prieigos nuoroda. Pasinaudojus šia nuoroda, galima sužinoti, kokioms kontrolės įstaigoms, remiantis 2016 m. balandžio 25 d. dekretu Nr. 39/2016 („Decreto 39/2016, de 25 de abril“), kompetentingos valdžios institucijos pavedė vykdyti produkto kontrolę ir sertifikavimą.

Keičiama specifikacijos 9 punkto a dalis „Kompetentingos valdžios institucijos ir kontrolės įstaigos“. Bendrasis dokumentas nekeičiamas.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Minėtame dokumente būtina nurodyti produkto sertifikavimą atliekančias kontrolės įstaigas, kurioms pavesta vykdyti šios SKVN specifikacijos priežiūrą.

13. Patikrinimų patobulinimas ir aprašymas

Aprašymas

Įtraukiami kontrolės įstaigų taikomi metodai:

kontrolės įstaiga, remdamasi pradiniais vyno daryklų patalpose atliekamais patikrinimais ir bent vėlesniais metiniais patikrinimais, pagal aprašytą užduočių sąrašą vertina atitiktį, kad užtikrintų, jog būtų laikomasi šios specifikacijos.

Vynuogynų auginimo sąlygų patikros apima atsitiktinius patikrinimus, grindžiamus pavojų vertinimu ir ėminių ėmimu.

Kiekvienoje vyno darykloje sistemingai, taikant atsitiktinę atranką, imami gatavo produkto atsargų ėminiai.

Keičiamas specifikacijos 9 punkto b dalies „Užduotys“ ii punktas „Patikrinimų metodika“. Bendrasis dokumentas nekeičiamas.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Vykdomi Deleguotojo reglamento (ES) 2019/33 25 straipsnio 2 dalies reikalavimai, kad metiniai patikrinimai būtų atliekami laikantis specifikacijos, atliekant atsitiktinius pavojų analize grindžiamus patikrinimus, imant ėminius arba sistemingai. Atsitiktiniai patikrinimai gali būti derinami su patikrinimais, vykdomais imant ėminius.

14. Specifikacijos teksto keitimas, nedarantis įtakos turiniui

Aprašymas

1. Formos ir išdėstymo pakeitimai — Įvairių specifikacijos punktų (1, 2, 3 ir t. t.) papunkčiai yra atitinkamai sunumeruoti (2.2, 2.2.1, 2.2.2 ir t. t.), kad būtų sklandesnė jų tvarka ir aiškiau išdėstytas tekstas. Jei įmanoma, kiekviename punkte arba papunktyje abėcėlės tvarka (a, b, c ir t. t.) išdėstyti sąrašai pakeičiami skaitmenimis ir įtraukomis išdėstytais sąrašais, o abėcėlės raidės naudojamos įtraukomis išdėstytuose papunkčiuose, kad tekstas būtų nuosekliau išdėstytas. — Į vyno aprašymą prieš vyno produktų sąrašą įterpiama antraštė „Kategorijos“. Atitinkamai pakeičiama produktų sąrašo eilės tvarka siekiant laikytis Reglamento (ES) Nr. 1308/2013 VII priedo II dalyje nustatytos eilės tvarkos. — Antraštė „Analitinės savybės“ pakeičiama antrašte „Fizinės ir cheminės savybės“. — Fizines ir chemines savybes nusakančiuose punktuose buvę anksčiau sugrupuoti produktai atskiriami ir pakeičiama jų eilės tvarka siekiant laikytis Reglamento (ES) Nr. 1308/2013 VII priedo II dalyje nustatytos tvarkos.

2. Pertvarkomos toliau nurodytos dalys — Anksčiau vyno gamybos metodų dalyje buvęs gamybos išeigos apribojimas perkeliamas į pagal pobūdį tinkamesnę specifikacijos dalį, kurioje pateikiami apribojimai. — Vyninių vynuogių veislių sąrašas pateikiamas abėcėlės tvarka pagal vynuogių – baltųjų arba raudonųjų – spalvas. — 8 punktas. Ankstesnės specifikacijos nuostatos ir to paties dokumento dalies „Objektyvūs reikalavimai“ 4–10 papunkčiai perkeliami į dalį pavadinimu „Papildomi reikalavimai“, nes toks suskirstymas labiau atitinka jų pobūdį. Naujoje vietoje tekstas suskirstomas į sunumeruotas ir pagal turinį pavadintas grupes. Šis pertvarkymas nedaro poveikio turiniui.

3. Terminų patikslinimas, gramatinių ir derinimo klaidų ištaisymas — Formuluotė „rūšiniai putojantys vynai“ pakeičiama šio produkto klasę atitinkančia formuluote „rūšinis putojantis vynas“. — „ši nuoroda“ keičiama į „ši saugoma kilmės vietos nuoroda“. — „ši autonominė sritis“ keičiama į „Kanarų autonominė sritis“. — Formuluotė „Kanarų salų rūšinis vynas“ keičiama į formuluotę „saugoma kilmės vietos nuoroda „Islas Canaria“ arba „Islas Canarias“ (priklausomai nuo atvejo), nes kalbama apie saugomą kilmės vietos nuorodą. — Formuluotė „šios specifikacijos“ keičiama į formuluotę „ši specifikacija“ (pavyzdžiui, ankstesnės specifikacijos 3 skirsnio a punkto 2 dalyje ir 8 skirsnio b punkto 3.a dalyje). — Ankstesnės specifikacijos 3 skirsnio a punkto 2 dalyje buvusi formuluotė „será de“ (yra [ko]) keičiama į formuluotę „será para“ (yra [kam]). Ji yra susijusi su natūralia vynų sąrašo derliaus partijų alkoholio koncentracija.

Atitinkamai iš dalies pakeičiami įvairūs specifikacijos punktai.

Tai yra standartinis pakeitimas, nes jo negalima priskirti nė vienai iš Reglamento (ES) 2019/33 14 straipsnio 1 dalyje nustatytų kategorijų.

Priežastis

Tekstas patobulinamas ir patikslinamas.

BENDRASIS DOKUMENTAS

1. Produkto pavadinimas

„Islas Canarias“

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

3. Likerinis vynas

5. Rūšinis putojantis vynas

9. Gazuotas pusiau putojantis vynas

16. Pernokusių vynuogių vynas

4. Vyno (-ų) aprašymas

1. Baltieji ir rožiniai vynai

TRUMPAS APRAŠYMAS

Baltieji vynai Geltonos spalvos su žalsvais ar gintariniais atspalviais. Aromatas vidutiniškai arba labai intensyvus, vaisinis. Gaivus ir subalansuotas. Juntamas vaisinis poskonis.

Rožiniai vynai Visų atspalvių rožinės spalvos. Aromatas vidutiniškai arba labai intensyvus. Skonis ir aromatas vaisiniai. Skonis nuosaikiai sodrus. Gaivus ir subalansuotas. Juntamas vaisinis poskonis.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 10 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 18 Didžiausias bendras sieros dioksido kiekis (miligramais viename litre) 200

2. Raudonieji vynai

TRUMPAS APRAŠYMAS

Raudonieji vynai Vidutiniškai arba labai intensyvios vyšnių raudonumo spalvos su violetiniais atspalviais. Aromatas vidutiniškai arba labai intensyvus. Aiškiai justi raudonieji vaisiai ir uogos. Malonaus, ilgai išliekančio skonio, pasižymintis vidutiniu taninų kiekiu. Ilgiau brandinamas vynas pasižymi ilgiau išliekančiu skoniu ir labiau juntamais prieskonių ir balzaminio acto poskoniais, be to, jo spalva tampa čerpių raudonumo.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 20 Didžiausias bendras sieros dioksido kiekis (miligramais viename litre) 150

3. Likeriniai vynai

TRUMPAS APRAŠYMAS

Likeriniai vynai. Skaidrūs ir žvilgūs, geltonos spalvos, tiršti. Aromatas intensyvus, primena razinų, prieskonių, abrikosų ir savitus vynuogių veislių aromatus. Skonis švelnus, subalansuotas ir intensyvus, pasižymintis labai ryškiu ir vaisiniu poskoniu.

* didžiausias sieros dioksido kiekis – 200 mg/l, jei cukraus kiekis didesnis nei 5 g/l arba lygus

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 15 Mažiausias bendrasis rūgštingumas 3,5 g/l vyno rūgšties Didžiausias lakusis rūgštingumas (miliekvivalentais viename litre) 18 Didžiausias bendras sieros dioksido kiekis (miligramais viename litre) 150

4. Pernokusių vynuogių vynai

TRUMPAS APRAŠYMAS

Skaidrūs ir žvilgūs, geltonos spalvos, tiršti. Aromatas intensyvus, primena razinų, prieskonių, abrikosų ir savitus vynuogių veislių aromatus. Skonis švelnus, subalansuotas ir intensyvus, pasižymintis labai ryškiu ir vaisiniu poskoniu.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 15 Mažiausias bendrasis rūgštingumas 3,5 g/l vyno rūgšties Didžiausias lakusis rūgštingumas (miliekvivalentais viename litre) 26,6 Didžiausias bendras sieros dioksido kiekis (miligramais viename litre) 150

5. Rūšinis putojantis vynas

TRUMPAS APRAŠYMAS

Nuo šviesiai geltonos iki auksinės spalvos, žvilgus, su smulkiais ilgai išliekančiais burbuliukais. Aromatas grynas, vaisinis. Skonis subalansuotas, gaivus, pasižymintis vaisiniu poskoniu.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 10 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 18 Didžiausias bendras sieros dioksido kiekis (miligramais viename litre) 185

6. Gazuotas pusiau putojantis vynas

TRUMPAS APRAŠYMAS

Šių vynų burbuliukai yra aiškios formos. Baltieji vynai yra geltonos spalvos. Rožiniai vynai būna rožinių atspalvių, o raudonieji vynai – raudonos spalvos su violetiniu atspalviu. Aromatai gryni. Baltiesiems vynams būdingi baltųjų vaisių ir uogų aromatai, rožiniams ir raudoniesiems – raudonųjų vaisių ir uogų aromatai. Vynų skonis stiprus, subalansuotas ir gaivus, su vaisiniu poskoniu ir aiškiai juntamu anglies dioksido nulemtu aštrumu.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 9,5 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 18 Didžiausias bendras sieros dioksido kiekis (miligramais viename litre) 150

5. Vyno gamybos metodai

5.1. Specifiniai vynininkystės metodai

Pagrįstas vyno gamybos apribojimas

Iš 100 kg vynuogių pagaminto vyno išeiga neturi viršyti 74 l/100 kg vynuogių.

Raudonieji vynai gaminami naudojant visiškos arba dalinės fermentacijos metodą paliekant odeles, naudojant mažiausiai 85 % raudonųjų veislių vynuogių, prieš tai atskyrus kotelius nuo uogų arba jų neatskyrus.

Auginimo praktika

Mažiausias sodinimo tankumas yra 800 vynmedžių sodinukų viename hektare, išskyrus tradicinius Lansarotės ūkius, kur tankumas gali siekti 400 sodinukų viename hektare. Formavimo būdai yra pritaikyti prie dirvožemio ir klimato sąlygų. Jais siekiama išgauti optimalią kokybę. Tradiciškai Kanarų salose vynmedžiai formuojami taure, ant gulsčių atramų, kordonu, ant tradicinių atramų, žemų atramų ir jų variantų, taip pat gyvasiene. Laistymą reglamentuoja 1999 m. gegužės 17 d. Įsakymas, kuriuo reglamentuojamas drėkinimas vynuogynuose, kurių produkcija skirta tam tikruose Kanarų salų autonominės srities regionuose gaminamiems rūšiniams vynams gaminti („Orden de 17 de mayo de 1999 por la que se regula el riego en viñedos cuya producción se destina a la elaboración de vinos de calidad producidos en regiones determinadas, dentro del territorio de la Comunidad Autónoma de Canarias“).

Specifinis vynininkystės metodas

Mažiausia natūrali vienetinių baltųjų ir rožinių vynų derliaus partijų alkoholio koncentracija tūrio procentais yra 10 %; raudonųjų vynų – 11,50 %; likerinių vynų – 15,00 %; pernokusių vynuogių vynų – 17,00 %; rūšinių putojančių vynų ir gazuotų pusiau putojančių vynų – 10,00 %.

5.2. Didžiausias gamybos kiekis

15 000 kilogramų vynuogių iš hektaro

111 hektolitrų iš hektaro

6. Nustatyta geografinė vietovė

Šia saugoma kilmės vietos nuoroda žymimų vynų gamybos vietovė apima visą Kanarų salų (NUTS kodas ES70) teritoriją.

7. Pagrindinės vyninių vynuogių veislės

„ALBILLO CRIOLLO“

„BASTARDO BLANCO“ ir „BABOSO BLANCO“

„BASTARDO NEGRO“ ir „BABOSO NEGRO“

„BERMEJUELA“ ir „MARMAJUELO“

„BREVAL“

„BURRABLANCA“

„CABERNET SAUVIGNON“

„CASTELLANA NEGRA“

„DORADILLA“

„FORASTERA BLANCA“

„GUAL“

„LISTAN BLANCO DE CANARIAS“

„LISTAN NEGRO“ ir „ALMUÑECO“

„LISTÁN PRIETO“

„MALVASIA AROMÁTICA“

„MALVASÍA ROSADA“

„MALVASÍA VOLCÁNICA“

„MERLOT“

„MOSCATEL DE ALEJANDRÍA“

„MOSCATEL NEGRO“

„NEGRAMOLL“

„PEDRO XIMÉNEZ“

„PINOT NOIR“

„RUBY CARBERNET“

„SABRO“

„SYRAH“

„TEMPRANILLO“

„TINTILLA“

„TORRONTÉS“

„VERDELLO“

„VIJARIEGO BLANCO“ ir „DIEGO“

„VIJARIEGO NEGRO“

8. Ryšys (-iai) su geografine vietove

Vulkaniniai salų dirvožemiai suteikia įvairioms juose augti prisitaikiusioms vynuogių veislėms mineralų. Todėl vynai pasižymi savitais vulkaninių mineralų skoniais.

Minėti auginimo metodai ir pirmiau aprašyti gamybą ribojantys veiksniai (nelaistomi sklypai, daugelyje vietovių labai dideli vynuogynai, senstantys, senesni nei aštuoniasdešimties metų vynuogynai ir daugybė vynuogynų, augančių aukštai, ant stačių šlaitų plytinčiose vietovėse) gerina derliaus kokybę.

Vynuogių augimui būdingas ilgas vegetacinis laikotarpis ir lėtas nokimas. Taip susiklostė, nes šiai geografinei vietovei nebūdingi dideli temperatūros skirtumai, nėra šalnų pavojaus, žiemos ir vasaros temperatūra nelabai skiriasi, o šiauriniai atogrąžų vėjai lemia galybę įvairių mikroklimatų, kurie vienas nuo kito gerokai skiriasi: vos už 100 m situacija gali būti visiškai kitokia. Ilgas vynmedžių vegetacinis laikotarpis ir lėtas vynuogių nokimas daro lemiamą įtaką vynų savybėms. Pavyzdžiui:

— baltieji vynai įgyja intensyvių aromatų su baltųjų vaisių ir uogų, atogrąžų vaisių, gėlių ir balzaminio acto pokvapiais. Jie subalansuoti, gaivūs, ilgai išliekančio skonio;

— raudonieji vynai pasižymi intensyviais aromatais su juodųjų uogų (gervuogių) ir vaisių, augaliniais ir mineraliniais, primenančiais juoduosius pipirus, pokvapiais. Jiems būdinga gera struktūra ir gerai subalansuoti niuansai; rožiniams vynams būdingi gryni raudonųjų vaisių ir uogų (braškių, aviečių) aromatai su gėlių atspalviais ir įvairaus intensyvumo augaliniais pokvapiais, gomuryje juntamas geras rūgštumo ir gaivumo balansas;

— kalbant apie likerinius vynus, reikia paminėti, kad dėl reljefo, dirvožemio ir atogrąžų vėjų įtakos nulemtos mikroklimatų gausos kai kurios vyninių vynuogių veislės nesunoksta tiek, kad iš jų būtų galima pagaminti natūraliai saldžius vynus, todėl, gaminant šiuos gaivaus vynuogių veislę primenančio aromato, kuris brandinant tampa sudėtingesnis, vynus, tradiciškai naudojamas vynuogių alkoholis;

— rūšiniam putojančiam vynui įtaką daro ilgas vegetacinis laikotarpis ir lėtas vynuogių nokimas, dėl to jis gali įgyti intensyvų aromatą, rūgštoką skonį su vaisiniu poskoniu;

— gazuoto pusiau putojančio vyno savybes nulemia vietovėje auginamų vynmedžių vegetacinis laikotarpis, dėl kurio tampa įmanoma pagaminti pusiau putojančio vyno savybėmis pasižyminčius vynus. Dėl nedidelių vietovės temperatūros skirtumų ir daugybės saulėtų valandų vynuogių vegetacinis laikotarpis būna ilgas, o uogos noksta lėtai, todėl iš jų galima pagaminti švelnaus, intensyvaus vaisinio skonio, gana rūgščius vynus;

— svarbu žinoti, kad vynui iš pernokusių vynuogių gaminti skirtos vynuogės auga ant vynmedžių, suformuotų taip, kad juos kuo geriau apšviestų saulė ir visą augalą veiktų vienoda temperatūra. Taip pasiekiamas tobulas vyno skonio balansas: vienodai gerai juntamas ir saldumas, ir rūgštumas.

9. Kitos pagrindinės sąlygos (išpilstymas, ženklinimas, kiti reikalavimai)

Teisinis pagrindas

Nustatyta nacionalinės teisės aktuose.

Papildomos sąlygos rūšis

Išpilstymas nustatytų ribų geografinėje vietovėje.

Sąlygos aprašymas

Dėl produkto ypatumų ir būtinybės apsaugoti su saugomos kilmės vietos nuorodos pavadinimu siejamą gerą vardą saugoma kilmės vietos nuoroda „Islas Canarias“ žymimi vynai turi būti išpilstomi tik į atitinkamą vyno daryklų registrą įtrauktose vyno daryklose. Priešingu atveju vynas negali būti žymimas SKVN.

Šia saugoma kilmės vietos nuoroda žymimų vynų gamyba nesibaigia misos perdirbimo į vyną alkoholinės fermentacijos procesu ir kitais papildomais procesais. Išpilstymas į butelius turi būti laikomas baigiamuoju šių vynų gamybos etapu, nes jo metu taikomi papildomi vynininkystės metodai – filtravimas, stabilizavimas, įvairaus pobūdžio korekcijos, galinčios paveikti vynų savybes ir jų savitumą. Net jei šiuos veiksmus ir galima atlikti už saugomos vietovės ribų, užtikrinti, kad būtų sudarytos optimalios sąlygos, lengviau tuomet, kai šie veiksmai atliekami gamybos vietovėje esančiose vyno daryklose, veikiančiose tiesiogiai prižiūrint kontrolės įstaigoms. Už gamybos vietovės ribų atliekami patikrinimai ne taip veiksmingai užtikrina vynų kokybę ir autentiškumą, nei atliekami gamybos vietovėje. Išpilstymas gamybos vietovėje yra reikšmingas nuorodos apsaugos veiksnys, nes rinkai pateikiamas galutiniam vartotojui skirtas produktas pakuojamas taip, kad vėliau su juo nebūtų galima atlikti jokių veiksmų, galinčių paveikti jo kokybę ar savybes.

Teisinis pagrindas

Nustatyta nacionalinės teisės aktuose.

Papildomos sąlygos rūšis

Papildomos su ženklinimu susijusios nuostatos

Sąlygos aprašymas

— Etiketėse privaloma aiškiai pateikti nuorodą „Denominación de Origen Protegida „Islas Canarias“ (saugoma kilmės vietos nuoroda „Islas Canarias“), taip pat valdymo institucijos užregistruotą logotipą.

— Pakuotes valdymo institucijos išduotomis sunumeruotomis etikečių nugarėlėmis arba plombomis ženklina pati vyno darykla. Nugarėlės ir plombos turi būti matomoje pakuočių vietoje ir uždėtos taip, kad nebūtų įmanoma jų pakartotinai panaudoti.

— Etiketėse leidžiama naudoti kelis mažesnių geografinių vietovių (salų ir savivaldybių) pavadinimus, kai vynas yra pagamintas tik iš toje mažesnėje geografinėje vietovėje išaugintų vynuogių ir kai jis buvo pagamintas, brandinamas ir, priklausomai nuo atvejo, išpilstytas toje geografinėje vietovėje. Valdymo institucija gali išduoti kitokias, specialias etikečių nugarėles. Rašmenų, kuriais etiketėje užrašomas mažesnės geografinės vietovės pavadinimas, dydis negali būti didesnis nei rašmenų, kuriais užrašytas saugomos kilmės vietos nuorodos „Islas Canarias“ pavadinimas, dydis.

Nuoroda į produkto specifikaciją

https://www.gobiernodecanarias.org/cmsgobcan/export/sites/agp/icca/galerias/doc/calidad/Pliego-de-Condiciones-Islas-Canarias-modificado-1.pdf

(1) OL L 9, 2019 1 11, p. 2.